b'\n_START_ARTICLE_\nZimsko vzdr\xc5\xbeevanje cest\n_START_PARAGRAPH_\nZimsko vzdr\xc5\xbeevanje cest (tudi zimska slu\xc5\xbeba) je del rednega vzdr\xc5\xbeevanja cest in obsega sklop dejavnosti in opravil, potrebnih za omogo\xc4\x8danje prevoznosti cest in varnega prometa v zimskih razmerah. Odvisno je od geografskega polo\xc5\xbeaja, reliefa, nadmorske vi\xc5\xa1ine in s tem povezanih klimatskih zna\xc4\x8dilnostih, poseljenosti, obsega in strukture prometa, elementov ceste ter organiziranosti in opremljenosti slu\xc5\xbeb za zimsko vzdr\xc5\xbeevanje.\n_START_SECTION_\nZgodovina\n_START_PARAGRAPH_\nS pove\xc4\x8devanjem omre\xc5\xbeja tlakovanih cest in ve\xc4\x8danjem mest, je postal sneg nadloga za razvijajo\xc4\x8di se promet. Spolzke povr\xc5\xa1ine so predstavljale nevarnost tako za pe\xc5\xa1ce kot promet. Prvi patenti za pluge so se menda pojavili leta 1840, prvi zapisi o njihovi dejanski uporabi pa leta 1862, ko so v mestu Milwaukee (ZDA) za\xc4\x8deli delovati plugi s konjsko vprego. Sne\xc5\xbeni plug se je hitro raz\xc5\xa1iril tudi v druga mesta, zlasti na podro\xc4\x8djih z veliko snega._NEWLINE_Prve motorizirane sne\xc5\xbene pluge so razvili leta 1913 in so bili name\xc5\xa1\xc4\x8deni na tovornjaku ali traktorju._NEWLINE_S popularizacijo motornih vozil samo plu\xc5\xbeenje ni bilo dovolj za \xc4\x8di\xc5\xa1\xc4\x8denje snega in ledu s cesti\xc5\xa1\xc4\x8da, zato so se razvili posipalci, ki so uporabljali natrijev klorid za pospe\xc5\xa1itev taljenja snega. Z uporabo soli pa je nastal problem rjavenja vozil, ki so bila namenjena zimskemu vzdr\xc5\xbeevanju. Posledi\xc4\x8dno so se vozila posodabljala, uporabljali so se ustreznej\xc5\xa1i materiali za opremo (aluminij, plastika, steklena vlakna), razviti so bili sistemi za varnost, elektronska oprema in drugo._NEWLINE_Sodobna vozila zimske slu\xc5\xbebe imajo tudi satelitski navigacijski sistem, povezan z nadzornim centrom, kar omogo\xc4\x8da vozniku plu\xc5\xbenega vozila ali posipalca, da izbere optimalne nastavitve za spreminjajo\xc4\x8de se razmere.\n_START_SECTION_\nTrajanje zimskega vzdr\xc5\xbeevanja\n_START_PARAGRAPH_\nZimske razmere nastopijo takrat, ko je zaradi vremenskih pojavov kot so sneg, poledica, sodra, \xc5\xbeled, ipd. lahko ogro\xc5\xbeeno normalno odvijanje prometa. Uradno se zimska slu\xc5\xbeba vsako leto vzpostavi 15. novembra teko\xc4\x8dega leta in traja do 15. marca naslednjega leta, \xc4\x8de pa vremenske razmere to narekujejo, pa tudi izven navedenega termina. V tem \xc4\x8dasu se ceste vzdr\xc5\xbeujejo skladno z izvedbenim programom, ki ga pripravi pogodbeni izvajalec rednega vzdr\xc5\xbeevanja.\n_START_SECTION_\nPrevoznost\n_START_PARAGRAPH_\nPrevoznost cest v zimskem obdobju ne pomeni, da so ceste prevozne tako kot v drugih letnih \xc4\x8dasih. Prevoznost se zagotavlja, ko vi\xc5\xa1ina snega na cestah I. in II. prednostnega razreda ne presega 10 cm in na drugih cestah 15 cm, promet pa je mo\xc5\xbeen s predpisano zimsko opremo vozil. V \xc4\x8dasu izredno mo\xc4\x8dnega sne\xc5\xbeenja, ob mo\xc4\x8dnih zametih in sne\xc5\xbenih plazovih prevoznosti cest ni nujno zagotavljati. Podobno velja v primeru poledice, \xc4\x8de je zaradi de\xc5\xbeja cesta gladka in poledice ni mogo\xc4\x8de odpraviti z razpolo\xc5\xbeljivimi tehni\xc4\x8dnimi sredstvi.\n_START_SECTION_\nOdstranjevanje snega\n_START_PARAGRAPH_\nOdstranjevanje snega z vozi\xc5\xa1\xc4\x8d se praviloma opravlja strojno s posebnimi napravami name\xc5\xa1\xc4\x8denimi na tovornih ali specialnih vozilih. Na\xc4\x8din odstranjevanja je odvisen od koli\xc4\x8dine in vrste snega. Pometanje snega s posebnimi jeklenimi krta\xc4\x8dami je primerno za suh sneg. Z odrivanjem \xc4\x8distimo sneg s plugi tam, kjer je ob robu vozi\xc5\xa1\xc4\x8da dovolj prostora za odrinjen sneg, koli\xc4\x8dine snega pa so manj\xc5\xa1e. Vsaka na novo odrinjena koli\xc4\x8dina snega se namre\xc4\x8d vtisne v prej\xc5\xa1njo, s tem pa se o\xc5\xbea svetla \xc5\xa1irina vozi\xc5\xa1\xc4\x8da. Z izmetavanjem \xc4\x8distimo sneg na mestih, kjer pride do prevelikega kopi\xc4\x8denja snega ob robu vozi\xc5\xa1\xc4\x8da, na premostitvenih objektih in drugih problemati\xc4\x8dnih mestih. Z rezkanjem odstranjujemo sneg na mestih, kjer odrivanje ali odmetavanje ni mo\xc5\xbeno (visoki zameti, plazovi, predvsem na cestah v visokogorju). In ne nazadnje sneg odtranjujemo z nalaganjem in odva\xc5\xbeanjem na tovornjake in to na povr\xc5\xa1inah, kjer ni druge mo\xc5\xbenosti.\n_START_SECTION_\nPomen te\xc5\xbekih tovornih vozil za zimsko slu\xc5\xbebo\n_START_PARAGRAPH_\nZa zimsko slu\xc5\xbebo predstavljajo najve\xc4\x8djo oviro tovorna vozila s priklopniki in polpriklopniki ter zglobni avtobusi. Zaradi konstrukcijskih zna\xc4\x8dilnosti so najbolj podvr\xc5\xbeeni zdrsom. Obenem pa jih je zaradi velike dol\xc5\xbeine in mase tudi najte\xc5\xbeje odstraniti kot oviro na vozi\xc5\xa1\xc4\x8du ali ob njem. Poleg zastojev je tudi ote\xc5\xbeeno plu\xc5\xbeenje, saj nastali zastoj predstavlja oviro plu\xc5\xbenemu vozilu pri plu\xc5\xbeenju cest in dostopu do kriti\xc4\x8dnega mesta._NEWLINE_Za zastoje, ki nastanejo kot rezultat zdrsa tovornega vozila s prikolico na kriti\xc4\x8dnih klancih zaradi zasne\xc5\xbeenega vozi\xc5\xa1\xc4\x8da, je potrebno izdelati izra\xc4\x8dune trajanja zastoja prometa, \xc5\xa1tevila vozil v zastoju, skupne dol\xc5\xbeine zastoja in stro\xc5\xa1kov uporabnikov, ki so udele\xc5\xbeeni v zastoj._NEWLINE_Za tovorna vozila s priklopniki in vozila, ki preva\xc5\xbeajo nevarne snovi, velja ob sne\xc5\xbeenju skladno z dolo\xc4\x8dili Odredbe o omejitvi prometa na cestah v Republiki Sloveniji (Ur.l. RS \xc5\xa1t. 38/99 ter sprememba Ur.l. RS \xc5\xa1t. 62/2009) in Pravilnik o omejitvi uporabe dr\xc5\xbeavnih cest za promet tovornih vozil, katerih najve\xc4\x8dja dovoljena masa presega 7,5 ton (Ur.l. RS, \xc5\xa1t. 84/2007) na vseh slovenskih cestah prepoved vo\xc5\xbenje oziroma obvezno izlo\xc4\x8danje iz prometa. Tovorna vozila se morajo sama izlo\xc4\x8diti iz prometa, ko se sneg za\xc4\x8dne oprijemati vozi\xc5\xa1\xc4\x8da.\n_START_SECTION_\nObve\xc5\xa1\xc4\x8danje javnosti\n_START_PARAGRAPH_\nObve\xc5\xa1\xc4\x8danje javnosti o razmerah na cestah v zimskem \xc4\x8dasu so zelo pomembne. Praviloma se obve\xc5\xa1\xc4\x8danje vr\xc5\xa1i preko Prometno informacijskega centra za dr\xc5\xbeavne ceste, kamor pa so lahko vklju\xc4\x8deni tudi drugi posamezni sistemi (AMZS, lokalne skupnosti, itd.). Na avtocestah, ki so opremljene s spremenljivo prometno signalizacijo na portalih in polportalih, pa tudi preko teh._NEWLINE_Obve\xc5\xa1\xc4\x8dajo se tudi mobilni operaterji, kjer so informacije uporabnikom na voljo v obliki SMS sporo\xc4\x8dil ter na WAP portalu in MMS, sporo\xc4\x8dila gredo tudi v evropski centralni sistem prometnih informacij - ERIC (European Road Information Centre), iz katerega se informacije on-line prena\xc5\xa1ajo na druge evropske avtoklube v zaprtem sistemu na podlagi recipro\xc4\x8dnosti informacij, pa tudi z javljanjem v \xc5\xbeivo v program pomembnih radijskih in TV hi\xc5\xa1.\n_START_SECTION_\nZimska oprema vozil v cestnem prometu\n_START_PARAGRAPH_\n15. novembra do 15. marca naslednjega leta morajo imeti motorna in priklopna vozila v cestnem prometu predpisano zimsko opremo. Predpisano zimsko opremo morajo imeti glede na okoli\xc5\xa1\xc4\x8dine tudi v zimskih razmerah izven tega roka. Na motornih in priklopnih vozilih ne sme biti snega, ledu, vode ali drugih snovi, ki bi lahko vplivale na vozne lastnosti vozila ali ki bi se lahko raztresale ali razlivale z njega. Stekla vozila in vzvratna ogledala morajo biti \xc4\x8dista, da je vozniku omogo\xc4\x8dena normalna vidljivost.\n_START_SECTION_\nInformacijska podpora\n_START_PARAGRAPH_\nDa bi se vzdr\xc5\xbeevalci cest hitro in ustrezno odzivali, jim pomagajo razli\xc4\x8dni informacijski sistemi, ki jim je skupno to, da pridobivajo podatke iz zunanjih virov (cestno-vremenskih postaj, video kamer, hidrometeorolo\xc5\xa1kih slu\xc5\xbeb in GPS naprav vozil, podatke o prometu, konfiguraciji terena in drugih), jih obdelajo v skladu s predvidenimi modeli in predlagajo re\xc5\xa1itve. Sistem dolo\xc4\x8di pogoje na cesti in plan izvedbe akcije zimske slu\xc5\xbebe. Gre za ve\xc4\x8dplasten informacijski sistem, ki nudi pregled trenutnih podatkov in napovedi vremena, prometa, pogojev na cesti ter stanja cestne in obcestne infrastrukture.'